A BIZOTTSÁG HATÁROZATA
(2007. július 18.)
a 2006/802/EK határozatnak az élő, attenuált konvencionális vakcinával beoltott romániai sertésekből származó sertéshús tekintetében történő módosításáról
(az értesítés a C(2007) 3418. számú dokumentummal történt)
(EGT-vonatkozású szöveg)
(2007/522/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 42. cikkére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 19. cikke (3) bekezdésének harmadik albekezdésére,
mivel:
(1)
A Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló terv jóváhagyásáról szóló, 2006. november 23-i 2006/802/EK bizottsági határozatot (2) az említett tagállamban előforduló klasszikus sertéspestis elleni küzdelem céljából fogadták el.
(2)
Az említett határozat 4. cikke jóváhagyja a Románia által 2006. szeptember 27-én a Bizottságnak benyújtott, a sertésgazdaságokban tartott sertések klasszikus sertéspestis ellen, élő, attenuált konvencionális vakcinával történő sürgősségi vakcinázására irányuló tervet (a továbbiakban: a jóváhagyott terv).
(3)
A 2006/802/EK határozat 5. cikkének c) pontja előírja, hogy Romániának biztosítania kell, hogy a szóban forgó határozat 4. cikkével összhangban beoltott sertésekből származó húst magánjellegű, otthoni fogyasztásra korlátozzák, vagy a termelő kis mennyiségekben közvetlenül a végső felhasználó vagy az ugyanazon municípiumban található helyi piac számára szállítja, és nem szállítják más tagállamoknak. A határozat 5. cikkének b) pontja előírja az ilyen sertéshús különleges jelzéssel történő ellátását.
(4)
A jóváhagyott terv előírja, hogy a háztáji gazdaságokból származó házisertések és az azokból nyert sertéshús, sertéstermékek és melléktermékek elszállítása - a származási gazdaságban történő családi fogyasztásra szánt hús kivételével - tilos. Adott esetben az élő állatokat kizárólag a helyi piacon forgalmazhatják.
(5)
Románia 2007. május 3-án a jóváhagyott terv módosított változatát nyújtotta be a Bizottságnak. A módosított jóváhagyott terv bizonyos feltételek mellett engedélyezi a kisebb vagy háztáji gazdaságokból származó sertéseknek a származási gazdasággal megegyező megyében található vágóhídra - vagy amennyiben a szóban forgó megyében nincs vágóhíd - a szomszédos megyében található vágóhídra történő közvetlen elszállítását, amennyiben a sertéseknek az élő, attenuált konvencionális vakcinával történő sürgősségi vakcinázását a 2006/802/EK határozat 4. cikkével összhangban elvégezték.
(6)
Emellett Románia 2007. augusztus 31-ig a 2006/802/EK határozat 5. cikkének c) pontjától való átmeneti eltérést kért annak érdekében, hogy a szóban forgó sertésekből származó húst megyei szinten értékesíthesse, mivel a municípiumban nem találtak megfelelő helyi piacot a hús számára.
(7)
A jóváhagyott terv módosítása és a 2006/802/EK határozat 5. cikkének c) pontjától való eltérés iránti kérelem megfelel a romániai klasszikus sertéspestis felszámolására irányuló célkitűzésnek. Azonban az állat-egészségügy érdekében az eltérést bizonyos feltételek mellett lehet csak engedélyezni, különösen a szóban forgó sertéshúst különleges jelzéssel kell ellátni annak teljes nyomonkövethetőségének biztosítása érdekében, valamint azt tilos más tagállamba szállítani.
(8)
A 2006/802/EK határozatot ezért ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/802/EK határozat az alábbiak szerint módosul:
1.
A 4. cikk helyébe a következő szöveg lép:
„4. cikk
A sertésgazdaságokban tartott sertések klasszikus sertéspestis ellen, élő, attenuált konvencionális vakcinával történő sürgősségi vakcinázására irányuló terv
A Románia által 2006. szeptember 27-én a Bizottságnak benyújtott, a sertésgazdaságokban tartott sertések klasszikus sertéspestis ellen, élő, attenuált konvencionális vakcinával történő sürgősségi vakcinázására irányuló tervet és annak 2007. május 3-án a Bizottságnak benyújtott módosítását a melléklet 4. pontjában meghatározott területre vonatkozóan jóváhagyták.”
2.
A határozat a következő 5a. cikkel egészül ki:
„5a. cikk
Az 5. cikk c) pontjában előírt feltételtől való eltérés
(1) Az 5. cikk c) pontjától eltérve Románia engedélyezheti a 4. cikkel összhangban beoltott sertésekből származó húsnak a sertések származási gazdaságával megegyező megyében található helyi piacon történő forgalmazását, feltéve, hogy a húst:
a)
az illetékes hatóság utasításainak megfelelően nyilvántartásba vették a vágóhídon;
b)
az e cikkben nem említett hústól elkülönítve tartották és tárolták;
c)
olyan különleges egészségügyi vagy azonosító jelzéssel látják el, amely
i.
különbözik az 5. cikk b) pontjában említett jelzésektől;
ii.
nem összetéveszthető a 2006/779/EK határozat 4. cikkében említett közösségi bélyegzővel;
d)
csak a sertés származási gazdaságával megegyező megyében található létesítménybe szállíthatják;
e)
hatósági állatorvos által kiállított olyan állat-egészségügyi bizonyítvány kíséri, amely tartalmazza a sertéshús származási helyét, azonosítóját és rendeltetési helyét.
(2) Az (1) bekezdésben említett sertéshúst nem szállítják más tagállamba.”
2. cikk
Románia megteszi és kihirdeti az e határozatnak való megfeleléshez szükséges intézkedéseket. Erről haladéktalanul tájékoztatja a Bizottságot.
3. cikk
Az 1. cikk 2. pontját 2007. augusztus 31-ig kell alkalmazni.
4. cikk
E határozatnak a tagállamok a címzettjei.
Kelt Brüsszelben, 2007. július 18-án.